**חיים בּיינארט** (**Haim Beinart**;‏ 14 בנובמבר 1917 – 16 בפברואר 2010) היה היסטוריון ישראלי, פרופסור בחוג להיסטוריה של עם ישראל שבאוניברסיטה העברית בירושלים, וחתן פרס ישראל לשנת ה'תשנ"א. ביינארט נמנה עם גדולי החוקרים של יהדות ספרד בימי הביניים.

ביוגרפיה
--------

### ראשית חייו

חיים ביינארט נולד ב-1917 בעיר פסקוב שברוסיה לשיינה דבורה (סוניה) לבית זרחין, ילידת דווינסק, וליוסף אריה (לייב) ביינארט, יליד העיירה גלזמנקה (כיום גוסטיני; Gostini). בשנת 1937, לאחר שסיים את לימודיו בגימנסיון העברי בריגה, עלה לארץ ישראל, והחל ללמוד באוניברסיטה העברית.

ביינארט הצטרף לאצ"ל והיה אחראי על שירות הידיעות של הארגון בירושלים (כינויו היה "אוריה"). בסוף 1943 פרש מפעילות באצ"ל. בתקופת הסזון, ב-8 בינואר 1945, בעת שהלך לביתו, נחטף בידי שלושה גברים, הוסע במכונית לעמק יזרעאל, ונחקר על מחסני נשק של האצ"ל בירושלים ועל מקום מגוריו של מנחם בגין. ביינארט ענה שפרש מהאצ"ל שנה קודם לכן, ולכן אינו יודע לענות, וכעבור שלושה שבועות שוחרר.

### חייו האקדמיים ופועלו

בשנת 1955 הגיש ביינארט את עבודת הדיסרטציה שלו לגדול חוקרי יהדות ספרד בימי הביניים, פרופסור יצחק בער באוניברסיטה העברית בירושלים בנושא: "המשפטים מטעם האינקוויזיציה בטולדו נגד המתייהדים בתקופת הגירוש ובדורות הראשונים לאחר הגירוש". בשנת 1971 הועלה לדרגת פרופסור מן המניין. בשנים 1969–1973 שימש כדיקן הפקולטה למדעי הרוח והחברה באוניברסיטת בן-גוריון בנגב, והיה ממייסדי האוניברסיטה. כמו כן שימש יו"ר הוצאת הספרים ע"ש י"ל מאגנס באוניברסיטה העברית.

ביינארט היה אחד מהעורכים והכותבים העיקריים של האנציקלופדיה המקראית. הוא כתב עשרות ערכים באנציקלופדיה יודאיקה באנגלית ובאנציקלופדיה העברית, והקים את סדרת הספרים Hispania Judaica, שבמסגרתה ראו אור מספר כרכים ונועדה להוות חיבור גאוגרפי-היסטורי מקיף של היהודים בחצי האי האיברי, שאת אושיותיו התווה במאמריו באנציקלופדיה העברית וביודאיקה.

ביינארט זכה בפרסים רבים בישראל ובחו"ל, ובהם פרס יצחק בן-צבי (1978), פרס שלוש התרבויות, ספרד (1986), תואר דוקטור לשם כבוד באוניברסיטת קומפלוטנסה של מדריד (1989), פרס רופין, פרס ישראל לשנת תשנ"א ופרס רוטשילד (2004). הוא היה חבר באקדמיה הלאומית הישראלית למדעים, וב-1986 הוא נבחר לחברה לימי הביניים של אמריקה
 בוולפסון קולג' שבאוקספורד. חבר בכתובים באקדמיה המלכותית להיסטוריה של ספרד ובאקדמיה המקסיקנית לתרבות, היה מדען-חבר במכון ללימודים מתקדמים שליד אוניברסיטת פרינסטון, חבר כבוד במכון אריאס מונטאנו במדריד ונציג המועצה המדעית העליונה של ספרד בירושלים; חבר קבוע בפטרונט של המוזיאון לתרבות יהודי ספרד בטולידו. 

ביינארט חקר את תולדות יהדות ספרד בימי הביניים מראשיתה ועד למשברים שפקדו אותה בין גזירות קנ"א (1391) לגירוש בשנת רנ"ב (1492). רוב מחקרו עוסקים במאה השנים האחרונות לפני גירוש ספרד. ביינארט המשיך לתאר את הפזורה היהודית של גולי ספרד במאות השנים הראשונות שלאחר הגירוש בצרפת, באנגליה ובאיטליה.

כל ספריו מתבססים על חומר ראשוני חדש, שאותו גילה בעצמו בחיפושיו בארכיונים השונים, והוא מנתח בדיוק מדעי, בפרטנות וברוחב יריעה.

מחקריו
------

במחקריו מקיף ביינארט את פעילות בתי הדין של האינקוויזיציה בקורדובה, בטולדו, באיים הקנריים ובאקסטרמדורה. הוא מאיר ומבאר את דמויותיהם המורכבות של 'נוצרים חדשים' ואנוסים מאצולת החברה, עבור במעמד הבינוני וכלה בעם הפשוט. הוא משרטט את תווי אישיותן ומעשיהן של הנשים האנוסות. ביינארט מנתח את פעילותה של האינקוויזיציה הספרדית שנוסדה כנגד התייהדותם של האנוסים. הוא מתעמק בצמיחתה ובפעולותיה במיוחד בראשיתה מתוך יעודה הדתי, שהוא טיהור ספרד מכפירה.

#### אנוסים בדין האינקוויזיציה

ספר שיצא לאור בשנת תשכ"ה ותורגם לאנגלית ולספרדית. הוא ספר יסוד ובו מבוא לדרך הפעולה של כל בתי הדין של האינקוויזיציה הספרדית, דרך תיאור פעולת האינקוויזציה בבית הדין של העיירה סיאודד ריאל.

#### רשימות בית דין האינקוויזציה בסיאודד ריאל

זהו המפעל המדעי המקיף והמעמיק ביותר על האינקוויזיציה הספרדית שיצא עד כה וחובק ארבעה כרכים.
הוא תיאר שבעים וחמישה תיקים של אנוסים בבתי הדין של סיאודיד ריאל, כמו כן תיאר שישים ושבעה משפטים נגד אנוסים אשר תיקיהם לא נשתמרו. לכל משפט צירף מבוא, תיאור מדוקדק של מהלכו, הערות, פרשנות ורשימה ביבליוגרפית. פרט לכך הוסיף ביינארט כמאה וחמישים מסמכים אודות סיאודד ריאל ואנוסיה וערכים ביוגרפיים על כל הדמויות הקשורות לפעולתה של האינקוויזציה שם. בתיקי בתי הדין בעיירה מוזכרים כשבע מאות אנוסים. זוהי היסטוריה של עדת האנוסים הזו מראשיתה ועד לשנת 1527.

#### טרוחיליו, קהילה יהודית באקסטרמדורה, ערב גירוש יהודי ספרד

ספרו על יהודי טרוחיליו ערב הגירוש, מתווה את תווי ההיכר וההיסטוריה שאפיינו את העיירה הקטנה ומפרט את היחסים המורכבים שנרקמו בין היהודים לאנוסים ערב הגירוש.

ספריו
-----

* **The Expulsion of the Jews from Spain**/ Haim Beinart; translated by Jeffrey M. Green. Oxford: Portlanmd, Or.: 2002

* **פרקי ספרד**. ירושלים: הוצאת הספרים ע"ש י"ל מאגנס, האוניברסיטה העברית, תשנ"ח 1998.
* **גירוש ספרד**. ירושלים: הוצאת הספרים ע"ש י"ל מאגנס, האוניברסיטה העברית, תשנ"ה 1994.

**\* Los judíos en España**/ Haim Beinart. 2.a ed. Madrid: Mapfre, 1993, 1992

* **אטלס כרטא לתולדות עם ישראל בימי הביניים**. ירושלים: הוצאת כרטא, 1981.

* **Conversos on trial: the inquisition in Ciudad Real**/ by Haim Beinart; (translated into English by Yael Guiladi). Jerusalem: Magnes Press, Hebrew University, 1981
* **Trujillo, a jewish community in Extremadura on the ewe of the expulsion from Spain**/ by Haim Beinart. Jerusalem: Magnes Press, Hebrew University, 1980

* **היישוב היהודי החדש בספרד רקע, מציאות והערכה**/חיים ביינארט; (עורך משה דייוויס). ירושלים: המכון ליהדות זמננו / מדור שפרינצק, האוניברסיטה העברית, תשכ"ט 1969.

* **The records of the inquisition: a source of Jewish and converso history**/ by Haim Beinart. Jerusalem: Israel Academy of Sciences and Humanities, 1967

* **אנוסים בדין האינקויזיציה**. תל אביב: עם עובד, תשכ"ה 1965.

### ספרים שערך

* **Jewish in Italy: studies dedicated to the memory of U. Cassuto on the 100th anniversary of his birth**/ editor: Haim Beinart. Jerusalem: Magnes Press, Hebrew University, 1988
* **Die Juden im christlichen Spanien. Erster Teil. Urkunden und Regesten**/ Fritz Baer; with an introduction by the author and selected additional bibliography by H. Beinart. Farnborough, Hants: Gregg International, 1970
* **Moreshet Sefarad: El legado de Sefarad**/ editado por Haim Beinart. Jerusalem: Centro Ruth Bressler Para la Investigacion en la Educacion, 1969
* **The records of the inquisition: a source of the Jewish and converso history**/ by Haim Beinart. Jerusalem: Israel Academy of Sciences and Humanities, 1967

ספרי יובל לכבודו
----------------

* **Exilio y diáspora: Estudios sobre la historia del pueblo judío en homenaje al profesor Haim Beinart**, editors: Aharon Mirsky, Avraham Grossman, Yosef Kaplan; Jerusalem: Centro Ruth Bressler Para la Investigacion en la Educacion, 1969

* **גלות אחר גולה: מחקרים בתולדות עם ישראל מוגשים לפרופסור חיים ביינארט למלאות לו שבעים שנה** / העורכים: אהרן מירסקי, אברהם גרוסמן, יוסף קפלן. ירושלים: מכון בן-צבי, תשמ"ח.

לקריאה נוספת
------------

* יוסף קפלן, "חיים ביינארט ומפעלו ההיסטוריוגרפי על אנוסי ספרד", **גלות אחר גולה**, תשמ"ח, עמ’ 11–16.
* יום-טוב עסיס, "חיים בינארט", **פעמים**: פרקי עיון במורשת ישראל במזרח, 122–123 (2010), 213–224.

קישורים חיצוניים
----------------

* חיים ביינארט: בוגר הגימנסיון העברי בריגה, חוקר יהדות ספרד: אוטוביוגרפיה וזיכרונות, באתר האקדמיה הלאומית הישראלית למדעים
* כרטיס אישי, באתר האקדמיה הלאומית הישראלית למדעים
* רשימת המאמרים של חיים ביינארט באתר רמב"י
* חיים ביינארט, גירוש ספרד: סוף מעשה במחשבה תחילה, באתר "תולדוט"
* חיים ביינארט (1917-2010), דף שער בספרייה הלאומית
* מידע על חיים ביינארט בקטלוג "מרחב" של הספרייה הלאומית
* ארנון בן חיים, הקדמה לשואה, הארץ, 5 בינואר 1992
* יוסף צוריאל, שיחה עם ד"ר חיים ביינארט - ספרד גאה על תרומת היהדות לתרבות, הַבֹּקֶר, 15 בספטמבר 1964

הערות שוליים
------------

1. ↑  יוסף קפלן, היסטוריון הוא בראש וראשונה אומן-מומחה, באתר הארץ, 16 במרץ 2012
2. ↑  שוב חטיפה בירושלים, הארץ, 14 בינואר 1945; יהודה לפידות, סזון: חטיפת חיים ביינארט, באתר "דעת"
3. ↑  מינויים חדשים באוניברסיטה העברית, דבר, 29 באוגוסט 1971
4. ↑  חולקו פרסי בן צבי, דבר, 9 בינואר 1976
5. ↑  א. לם, פרס ספרדי לפרופסור ישראלי, הארץ, 21 בינואר 1986
6. ↑  פרס רופין לד"ר ח.ביינארט, למרחב, 8 ביוני 1966
7. ↑  חתני פרס ישראל: הפרופסורים פיינברון-דותן וחיים ביינארט, הארץ, 9 בינואר 1991
8. ↑  אנשיל פפר, פורסמו שמות הזוכים בפרס רוטשילד, הארץ, 29 בדצמבר 2003
9. ↑  Medieval Academy of America, CORRESPONDING FELLOWS
10. ↑  יוחנן רשת, פרקי ספרד/פרק, המרחב, הארץ, 4 בדצמבר 1998
11. ↑  מיכאל ששר, גירוש ספרד והשואה, הארץ, 2 באוגוסט 1995

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007258481605171
* BNE: XX952320
* BnF: cb124054411 (data)
* CiNii: DA02486220
* GND: 171971132
* ISNI: 0000 0000 8172 2152
* LCCN: n80107406
* NTA: 074496964
* SUDOC: 033159394
* Trove: 1040681
* VIAF: 107018912
* WorldCat: lccn-n80107406

 |